JWD หุ้นน้องใหม่ ปิดเทรดวันแรกที่ 15.90 บ. เหนือ IPO 44.55%
หุ้นน้องใหม่ JWD ปิดเทรดวันแรกอยู่ที่ 15.90 บ. เพิ่มขึ้น 4.90 บ. หรือ 44.55% ราคาสูงสุด 15.90 บ. ราคาต่ำสุด 13.10 บ. จากราคาขาย IPO ที่ 11 บาท มูลค่าซื้อขายที่ 3.75 พันลบ. ด้านบล.ทิสโก้ แนะซื้อ ให้ประเมินมูลค่าที่เหมาะสมที่ 14.20 บ.
29 ก.ย. 2558

ผู้สื่อข่าวรายงานว่า ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ราคาปิดเทรดวันแรกที่ 15.90 บาท เพิ่มขึ้น 4.90 บาท หรือ 44.55% สูงสุด 15.90 บาท ต่ำสุด 13.10 บาท จากราคาขาย IPO ที่ 11 บาท มูลค่าซื้อขายที่ 3,745.85 ล้านบาท
 
บล.ทิสโก้ ระบุในบทวิเคราะห์ แนะ”ซื้อ” JWD โดยประเมินมูลค่าที่เหมาะสมที่ 14.20 บาท จากวิธีคิดส่วนลดกระแสเงินสดหรือ Discounted Cash Flow (DCF) เนื่องจากบริษัทมีรายได้ที่มั่นคง (Recurring income) อัตราการเติบโตของรายได้ และความสามารถในการทำกำไรที่สูง และมีระยะเวลาที่ยาวนานของสัมปทาน
ทั้งนี้ ในปี 2558-59 คาดการณ์กำไรสุทธิแบบก้าวกระโดดเพิ่มขึ้น 196% จากช่วงเดียวกันปีก่อน และเพิ่มขึ้น 40% ในปี 2558-59F อยู่ที่ 368 ล้านบาท และ 514 ล้านบาท ตามลำดับ ทั้งนี้มาจากการเพิ่มขึ้นของรายได้อย่างต่อเนื่องจากการเติบโตของธุรกิจหลักจากการให้บริการคลังสินค้าแบบ Cold Chain, Automotive และ Chemical &amp; Dangerous Goods และการเพิ่มขึ้นอัตรากำไรขั้นต้นอยู่ที่ 36% ในปี 2558F และเพิ่มสูงขึ้นที่ 39% ในปี 2558F
ทั้งนี้เราคาดการณ์อัตรากำไรขั้นต้นของบริษัทจะดีขึ้นต่อเนื่อง YoY ตั้งแต่ปี 2016F เป็นต้นไป เนื่องจาก occupancy rate และค่าบริการที่คาดว่าจะสูงขึ้นหลังการขยายพื้นที่คลังสินค้า
ขณะที่ JWD ดำเนินธุรกิจให้บริการด้านโลจิสติกส์ภายในประเทศอย่างครบวงจร ที่แนวโน้มการเติบโตของบริษัทจะโตไปพร้อมๆกับงาน operations ของลูกค้า ทั้งนี้เนื่องจาก JWD จะมีรายได้เสริมมูลค่าเพิ่ม ดังนั้นผลกำไรที่ JWD จะได้นั้นจะได้สูงกว่าคู่แข่ง จากการที่บริษัทมีทำเลที่ดีหรือ strategic location ที่ตั้งอยู่ที่ท่าเรือแหลมฉบังที่ช่วยลดค่าขนส่ง การมีบริการที่หลากหลาย
สำหรับกลุ่มลูกค้าเป็นบริษัทชั้นนำระดับประเทศ และระดับโลกที่ให้ความไว้วางใจในบริการของบริษัทมายาวนาน การเป็นบริษัทเดียวที่ได้รับสัมปทานในท่าเรือแหลมฉบังสำหรับคลังสินค้าอันตราย การเป็นผู้นำในการให้บริการห้องเย็นรวมไปถึงแบบที่เป็น Free Zone แห่งแรก การมีแผนการเติบโตไปยังภูมิภาค CLMV ที่ชัดเจน การเข้าไปลงทุนริเริ่มการให้บริการใหม่ๆรายแรกๆ รวมไปถึงการเป็นเจ้าของเทคโนโลยีและ know-how